Suja, Miroslav, poslanec NR SR (2022-02-02):
Ďakujem za slovo, pán predseda. Vážení kolegovia, kolegyne, dneska som sa tu dozvedel, že pri príprave tejto novely sa podieľal, ako zaznelo z jeho úst, aj pán poslanec Pročko. No, vážení kolegovia, čím si zaslúžili naše vysoké školy toto, že pri príprave takej dôležitej novely sa zúčastňujú ľudia, ako je poslanec Pročko? Vo všetkej úcte, ja si myslím, že on nemá ani páru o tom, o čo v tomto, v tejto novele ide alebo o čom ide o vysokých školách. Kolegovia, kolegyne, toto je tá záruka kvalitnej novely, keď sa takíto ľudia na to pripravujú? Viete, keby boli, keby plagiátorstvo neexistovalo, ako povedal pán poslanec Šudík, tak dneska nemáme ani ministra školstva a nemáme ani ministra financií, hej, lebo predpokladám, že bez vysokej školy by asi ťažko bol niekto ministrom, aj keď u pročkovcov je všetko možné, ako som sa dozvedel z úst pána Šudíka, kvôli tomu, že študenti nestíhajú zarábať, tak sa uchyľujú k plagiátorstvu. No toto je urážka všetkých študentov, ako som povedal. Vážení kolegovia, venujem sa poľnohospodárstvu a rozvoju vidieka a v poslednom čase som sa stretol so zástupcami V4, kde sme túto tému preberali, a pri takom spoločnom obede sa ma jeden kolega zahraničný spýtal, že je pravda, že u vás je minister školstva plagiátor. Páni, mne je jedno, z akej strany to je, hanbil som sa. Hlavne keď vravím, že ak... že ako sa to dozvedel alebo ako na to prišiel, že hovorí sa to, a on mi vytiahol nejaké články z Denníka N, to vlastne z takých denníkov... alebo SME, ktorí sú vám naklonení ako koalícii, čo nemôžte ani hovoriť, že to nie je pravda. Tam boli dokonca citované celé pasáže, čo všetko náš minister školstva skopíroval, a dá sa povedať, že týmto pádom ako plagiátor získal titul podvodom. Je to hanba, je to medzinárodná hanba, tak ako bola, keď sme dali za ministra financií plagiátora, a nielen to, že plagiátora, ale aj človeka, ktorý sám o sebe vyhlásil, že financiám absolútne nerozumie. A už tu pri pročkovcoch som si to zvykol, ale mrzí ma, že to je aj pri SaS-ke, ktorá sa tvári, že oni sú tí odborníci. Mrzí ma aj pri SaS-ke, že napríklad pán poslanec Žiak kritizoval Milana Mazureka, že je len nejaký bakalár, ale Milan má asi 26 alebo 27 rokov, ja neviem presne, a skončil teraz bakalára. Ale nie je plagiátor. On skončil poctivo bakalára a ide pokračovať ďalej v štúdiu. Nepočul by som, že Žiak by kritizoval vlastného ministra, že je plagiátor, ktorý získal titul podvodom. A toto nám tu teraz vládne, vážení kolegovia, kolegyne. Tak sa nečudujme, že akademická obec, zástupcovia vysokých škôl, zástupcovia študentov protestujú a nesúhlasia s navrhovanou novelou. Viete, vážení kolegovia, mne príde až smiešne, že práve vy ste sa rozhodli robiť zásadnú reformu vysokého školstva, práve vy, ktorí máte medzi sebou toľko plagiátorov v súčasnej vláde. Záverečné práce ste len odpísali a dokonca niektorí podľa ich slov ani nevedeli, že boli odpísané tie ich záverečné práce. No to už je na plač, a nie na smiech. Ja v žiadnom prípade nemôžem súhlasiť so žiadnou politizáciou vysokých škôl, tak ako to plánujete zaviesť alebo ako to plánuje zaviesť táto novela zákona. Vôbec sa mi nepáči prístup, aby dokonca aj na vysokých školách boli nejakí politickí nominanti. Viete, prichádzame do tých rokov hlbokého komunizmu, keď boli všade politickí nominanti, a vysoké školy boli takým ostrovom, dá sa povedať, apolitickosti, aj keď nedá sa povedať, že boli úplne apolitickí, ale aspoň boli nadstranícki. Ale teraz keď tam budú tí nominanti, tak nebudú ani nadstranícki, budú priamo nominovaní. Na začiatku vašej vlády ste hovorili o odpolizácii... o odpolitizácii štátnej správy, vážení kolegovia, no ale opak je pravda, ako vidíme. Naopak, celú ste ešte viac spolitizovali. A teraz chcete spolitizovať ešte aj vysoké školy, tak sa nečudujte, že tie vysoké školy sa tomu bránia. Vážený pán minister, pýtam sa vás, ako som sa predtým spýtal kolegyni Šofranko, ako ste počas svojho vládnutia pomohli vysokým školám. Ako ste podporili rozvoj vedy na Slovensku a ako ste podporili mladých vedcov vy ako minister alebo vaše ministerstvo? Jedine čo chcete urobiť, je zvyšovanie financií z európskych zdrojov, ale zároveň ho chcete spojiť so znižovaním zdrojov zo štátneho rozpočtu. Týmto nenavýšime finančné zdroje pre vysoké školy a nezvýšime tým pádom kvalitu vzdelania a úrovne vysokých škôl. Teraz sme mali jedinú možnosť, aby sme využili z fondu obnovy peniaze, ale tým to nevyužijeme, keď budeme krátiť financovanie z rozpočtu. Podľa slov rektorskej konferencie medziročne pokles dotácií pre verejné vysoké školy je o 27 mil. euro. 27 mil. euro sme im znížili a v roku 2021 vo výške 18 mil. Spolu, keď rátame navýšenie nákladov na energie, bude predstavovať deficit vo výške 60 mil. euro. Priatelia, to je strašná suma. To je strašná suma. Takto si predstavujeme pomoc vysokým školám, že miesto toho, aby sme im tie financie navyšovali, snažili sa skvalitniť tú výučbu, prostredie, v akom tí študenti sa vyučujú, tak im ešte tie financie znížime. To je podľa slov rektorskej konferencie, aby ste ma niekto nenapadol, že som si to vycucal sám, tieto čísla z niekade. Tak sa pýtam, ako chce táto vláda pomáhať vysokým školám. Tým, že ich spolitizuje? Toto pomôže navýšeniu financií vysokých škôl tým, že ich spolitizujeme? Vaše rozhodnutia iba prehlbujú priepasť medzi vysokým školstvom a vedou na Slovensku v porovnaní s okolitými krajinami, ako povedala moja predrečníčka Šofranko, keď poukázala na financovanie vysokých škôl v Čechách a u nás, a to je koaličná poslankyňa. Tak zasa mňa nemôžte napádať, že si tu robím nejakú politickú kampaň, kolegovia. A toto, následkom tohto iba podmieňujeme odliv šikovných vedcov, študentov, ktorí radšej idú študovať do zahraničia a len v ojedinelých prípadoch a vo veľmi malej miere sa vracajú naspäť na Slovensko. Sme piatou najhoršou krajinou Európskej únii z pohľadu percent z HDP, ktoré dávame na výskum a vedu. V rámci celej Európskej únie sme piatou najhoršou krajinou. Ak sa pozreme na krajiny V4, s ktorými sa najradšej porovnávame, lebo tú štartovaciu čiaru sme asi rovnakú mali, tak sme najhorší. Sme najhorší. Vydávame na vysoké školy z HDP, dávame z HDP na vedu a výskum 0,9 %, 0,9 %, vážení kolegovia. Taká napríklad Česká republika dáva 1,99 %. To je viac ako raz toľko. Dávajú skoro 2 %, my 0,9. Keby to bolo raz toľko, tak je to 1,8. Takže Česi dávajú viac ako raz toľko. Tak ako chceme riešiť? Ako, pýtam sa normálne, vystúpte a povedzte mi, ako chceme riešiť tento rozdiel? Teraz, keď sme mohli pomôcť pe... keď nám mohli pomôcť peniaze z plánu obnovy, aby sme ten rozdiel znížili, tak znížite štátnu dotáciu a sme na tom istom. Teraz sa dal ten rozdiel znížiť vďaka peniazom z fondu obnovy, ale o to, čo sme stade zobrali, o to sme ponížili. Takže, vážení kolegovia, kolegyne, mali by sme zamyslieť, ak chceme pomôcť vysokým školám, lebo toto, tento spôsob, aký máme tu, to nerieši. Preto my ako poslanci z hnutia Republika tento návrh nepodporíme.